**Dôvodová správa**

**A. Všeobecná časť:**

Návrh zákona, ktorým sa mení a dopĺňa zákon č. 215/1995 Z. z. o geodézii a kartografii v znení neskorších predpisov spresňuje a rozširuje práva a povinnosti fyzických osôb a právnických osôb, ako aj orgánov štátnej a verejnej správy pri vykonávaní geodetických a kartografických činností v geodetických základoch, v podrobných bodových poliach, v mapovaní, v inžinierskej geodézii, pre kataster nehnuteľností, pri leteckom meračskom snímkovaní, pri diaľkovom prieskume Zeme, pri tvorbe, aktualizácii a poskytovaní údajov z informačných súborov informačného systému geodézie, kartografie a katastra, pri činnostiach spojených s tvorbou a vydávaním kartografických diel, so štandardizáciou geografického názvoslovia, s dokumentáciou a archiváciou výsledkov týchto činností a s výskumom a rozvojom súvisiacim s týmito činnosťami (ďalej len „geodetické a kartografické činnosti“).

Cieľom predkladanej novely je  spresnenie niektorých pojmov v oblasti geodetických a kartografických činností, ďalej je predmetom návrhu zákona vytvorenie legislatívnych podmienok na poskytovanie geografických informácií prostredníctvom internetového portálu, spresnenie súčinnosti jednotlivých orgánov štátnej správy pri spravovaní základnej bázy údajov pre geografický informačný systém, ako i úprava sankcií pri porušení poriadku na úseku geodézie a katastra.

Ďalšie zmeny a doplnenia návrhu zákona súvisia s implementáciou Smernice Európskeho parlamentu a rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire).

 Návrh zákona je v súlade s Ústavou Slovenskej republiky, zákonmi Slovenskej republiky ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.

**Doložka**

**finančných, ekonomických, environmentálnych vplyvov,  vplyvov na zamestnanosť a podnikateľské prostredie**

**I. časť: Odhad vplyvov na verejné financie**

Uplatňovanie predkladaného návrhu zákona nebude mať negatívny dopad na verejné financie. Výdavky spojené s realizáciou návrhu zákona budú hradené z rozpočtovej kapitoly Úradu geodézie, kartografie a katastra SR za príslušný rozpočtový rok. V súvislosti s navrhovaným zvýšením sankcií za priestupky možno predpokladať zvýšenie príjmu do štátneho rozpočtu, a teda pozitívny vplyv na rozpočet verejnej správy.

**II. časť: Odhad vplyvov na obyvateľov, hospodárenie podnikateľskej sféry a iných
 právnických osôb**

 Návrh zákona nebude mať ekonomický dopad na obyvateľov, hospodárenie podnikateľskej sféry.

**III. časť: Odhad vplyvov na životné prostredie**

Návrh zákona nemá vplyv na životné prostredie.

**IV. časť: Odhad vplyvov na zamestnanosť**

 Návrh zákona nebude mať vplyv na zamestnanosť.

**V. časť: Odhad dopadov na podnikateľské prostredie**

 Návrh zákona nebude mať vplyv na podnikateľské prostredie.

**Doložka zlučiteľnosti návrhu zákona s právom Európskych spoločenstiev a právom Európskej únie**

1. **Predkladateľ právneho predpisu:**

Vláda Slovenskej republiky

1. **Názov návrhu právneho predpisu:**

Návrh zákona, ktorým sa mení a dopĺňa zákon č. 215/1995 Z.z. o geodézii a kartografii v znení neskorších predpisov

1. **Problematika návrhu právneho predpisu :**

a) je upravená v práve Európskych spoločenstiev  - primárnom práve :Zmluva o založení Európskeho spoločenstva v platnom znení, článok 39, 40,

b) je upravená v práve Európskej únie

- sekundárnom práve : **s**mernica Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire)

 c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

1. **Záväzky Slovenskej republiky vo vzťahu k Európskym spoločenstvám a Európskej únii:**

a) Slovenská republika má povinnosť transponovať do 15. mája 2009 smernicu Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie

b) proti Slovenskej republike nebolo začaté konanie o porušenie Zmluvy o založení Európskeho spoločenstva podľa čl. 226 až 228 tejto zmluvy

c) povinnosť vo vzťahu k smernici Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire) bude splnená prijatím zákona o národnej infraštruktúre pre priestorové informácie a o zmene a doplnení niektorých zákonov, týmto návrhom zákona dochádza k čiastočnému prebratiu smernice 2007/2/ES.

1. **Stupeň zlučiteľnosti návrhu právneho predpisu s právom Európskych spoločenstiev a právom Európskej únie:**

úplný

1. **Gestor (spolupracujúce rezorty):**

Úrad geodézie, kartografie a katastra SR

**B. Osobitná časť:**

K Čl. I

K bodu 1

Navrhovaným ustanovením sa pojem „automatizovaný informačný systém geodézie, kartografie a katastra“ aktualizuje a prispôsobuje súčasným moderným technológiám v informačných systémoch.

K bodu 2

Navrhovaným ustanovením sa aktualizuje pojem „predmet“ v súčasnosti všeobecne používaným pojmom v oblasti geografických informácií, a to „objekt“.

K bodu 3

Navrhovaným ustanovením sa aktualizuje a precizuje pojem „súbor parametrov“ pojmom „súbor konštánt, parametrov a konvencií“. Týka sa to hlavne medzinárodne platných geodetických systémov, ktoré už nie sú len súborom určitých parametrov, ale majú zadefinované všeobecne platné konštanty a riadia sa spoločne akceptovanými dohovormi.

K bodu 4

Doplnenie nového odseku 2 definuje nový, dnes používaný pojem „realizácia geodetického systému“. V súčasnosti sa oddeľuje pojem teoretickej definície geodetického systému (počiatok, smer osí, elipsoid,...) a jeho praktickej realizácie pomocou parametrov geodetických základov. Pri súčasných metódach merania je možné v niekoľko ročných cykloch celoplošne preurčovať parametre bodov geodetických základov tak, aby ich hodnoty čo najviac zodpovedali ich skutočnej polohe. Výsledok každého nového preurčenia parametrov sa označí ako nová realizácia geodetického systému.

K bodu 5

Navrhovaná zmena súvisí so zmenou technológie mapovania, ktorá už neoddeľuje činnosti ako výpočtové a zobrazovacie práce, ale už priamo v teréne pri zbere údajov sa vytvára model územia s informáciami o vlastnostiach príslušných objektov. Ide o zmenu v dôsledku technologického vývoja nástrojov na zber priestorových údajov.

K bodu 6

Navrhovaná zmena súvisí s technologickým vývojom, kedy kartografické dielo existuje nielen v papierovej podobe, ale predovšetkým ako počítačová, t.j. digitálna vizualizácia reality.

K bodu 7

Navrhovaným ustanovením sa rozširuje a spresňuje definícia „informačného systému geodézie, kartografie a katastra“. Súčasťou informačného systému budú len body geodetických základov, nie body podrobných bodových polí, ktoré podliehajú častej zmene a v čase využívania globálnych navigačných satelitných systémov už ich opodstatnenosť klesá.

Zdôrazňuje sa spôsob poskytovania údajov z informačného systému prostredníctvom internetu, ako v súčasnej dobe najvhodnejšieho prostriedku na umožnenie viacúčelového a mnohonásobného využívania údajov aj v zmysle smernice 2007/2/ES o INSPIRE.

K bodu 8

Navrhovaným ustanovením sa definuje pojem „Katalóg tried objektov základnej bázy údajov pre geografický informačný systém“.

K bodu 9

Navrhovaným ustanovením sa aktualizuje a spresňuje definícia „základnej bázy údajov pre geografický informačný systém“ v súvislosti s implementáciou smernice 2007/2/ESo INSPIRE a „materiálov leteckého diaľkového prieskumu Zeme“, aktualizuje a spresňuje sa definícia „Materiály leteckého snímkovania a diaľkového prieskumu Zeme“ , aktualizuje a spresňuje sa definícia „Inžinierska geodézia“.

K bodu 10

Navrhovaným ustanovením sa aktualizuje a spresňuje definícia „permanentnej lokalizačnej služby“.

K bodu 11

V uvedených ustanoveniach sa definujú pojmy v súvislosti s implementáciou smernice 2007/2/ES o INSPIRE.

K bodom 12 až 17

Navrhovanými ustanoveniami sa spresňuje a rozširuje zoznam činností v zmysle vyššie uvedených bodov, ktoré vykonáva Úrad geodézie kartografie a katastra Slovenskej republiky (ďalej len „Úrad“) na úseku geodézie a kartografie.

K bodu 18

Navrhované ustanovenie spresňuje činnosti správy katastra na úseku evidencie podrobného bodového poľa. Správa katastra na úseku štandardizácie geografického názvoslovia prerokuje názvy v názvoslovnom zbore a na základe stanoviska obce zašle úradu písomné stanovisko.

K bodu 19

Podľa § 4 ods. 2 písm. a) zákona č. 215/1995 Z. z. Úrad vypracúva koncepcie smerov rozvoja geodetických a kartografických činností, ktoré sa vykonávajú pre potreby štátu, mimo potrieb obrany štátu. Uvedené sa navrhuje z dôvodu vypracovávania koncepcie smerov rozvoja geodetických a kartografických činností pre obranu štátu.

K bodu 20

Uvedené ustanovenie rozširuje kompetencie Ministerstva obrany Slovenskej republiky na úseku geodézie a kartografie. Organizačné zložky Ministerstva obrany SR vykonávajú rôzne činnosti na úseku geodézie a kartografie v priamej spolupráci so zahraničnými partnermi, ktorí sú členmi NATO a táto činnosť doposiaľ nebola legislatívne upravená. Ďalej Ministerstvo obrany SR bude poskytovať iným orgánom, ktoré plnia úlohy podľa zákona č. 387/2002 Z. z. o riadení štátu v krízových situáciách mimo času vojny a vojnového stavu a zákona č. 319/2002 Z. z. o obrane Slovenskej republiky v znení neskorších predpisov, údaje nevyhnutné na plánovanie a plnenie úloh v prospech obrany štátu a krízového riadenia. Zdroje údajov zabezpečované a spravované Ministerstvom obrany SR umožnia, aby orgány, ktoré plnia úlohy na úseku obrany štátu a krízového riadenia mali k dispozícii jednotné a zosúladené geografické informačné podklady.

K bodu 21

Navrhované ustanovenie spresňuje vybrané geodetické činnosti pretože v praxi sú často odovzdávané elaboráty z etapových meraní posunov rôznych stavebných objektov a technologických zariadení vrátane projektov merania posunov, ktoré nie sú overované autorizovaným geodetom a kartografom pre oblasť inžinierskej geodézie. Objednávatelia týchto prác argumentujú tým, že problematika merania posunov a deformácií sa nenachádza medzi vybranými geodetickými a kartografickými činnosťami.

K bodu 22

Navrhované ustanovenie spresňuje a rozširuje druh a odbor vysokoškolského vzdelania potrebného na získanie odbornej spôsobilosti pre fyzické osoby obdobne ako je upravené zákonom č. 216/1995 Z.z. o Komore geodetov a kartografov v znení noviel.

K bodu 23

Navrhované ustanovenie zovšeobecňuje označenie portálu, cez ktorý sa poskytujú údaje z informačného systému katastra nehnuteľností. Úrad bude poskytovať, v dôsledku implementácie smernice 2007/2/ESo INSPIRE, údaje z celého informačného systému geodézie, kartografie a katastra cez internetový portál, preto nie je účelné, aby internetový portál mal v zákone konkrétne označenie.

K bodu 24

Navrhované ustanovenie rozširuje okruh informácií a údajov z informačného systému geodézie, kartografie a katastra a služieb poskytovaných bezplatne. Rozšírenie bezplatných služieb vyhľadávania údajov prostredníctvom katalógovej služby si vyžaduje implementácia smernice o INSPIRE. Katalógová služba je webová služba na vyhľadávanie geografických údajov. Zdôrazňujeme, že i naďalej bude úrad poskytovať informácie prostredníctvom katastrálneho portálu bezplatne.

K bodu 25

Navrhované ustanovenie spresňuje, ktoré výsledky vybraných geodetických a kartografických činností sú povinné fyzické a právnické osoby bezplatne odovzdať do štátnej dokumentácie. Rozširuje sa povinnosť odovzdávať aj výsledky prác, ktoré sú preberané do základnej bázy pre geografický informačný systém.

K bodu 26

Navrhované ustanovenie spresňuje a rozširuje štandardizáciu názvov nesídelných geografických objektov o také sídelné objekty, kde doteraz nebola jednoznačne určená kompetencia (osady, samoty, horárne...) .

K bodom 27 a 28

Vzhľadom nato, že kompetencia rozhodovať o štandardizácii názvov nesídlených geografických objektov z územia SR prechádza na úrad bolo potrebné vypustiť toto ustanovenie. A v tejto súvislosti úrad  vydá rozhodnutie o štandardizácii geografických názvov. Dôvodom zmeny je skutočnosť že obsah základnej bázy údajov pre geografický informačný systém predpokladáme rozširovať o ďalšie skupiny objektov.

K bodu 29

Navrhované ustanovenie terminologicky spresňuje, čo je obsahom informačného systému geodézie, kartografie a katastra v súlade s predchádzajúcimi ustanoveniami.

K bodu 30

Navrhované ustanovenie spresňuje súčinnosť štátnych orgánov, štátnych rozpočtových organizácií, obcí a vyšších územných celkov pri budovaní základnej bázy pre geografický informačný systém. V záujme harmonizácie údajov sú tieto subjekty povinné rešpektovať Katalóg tried objektov Základnej bázy údajov pre geografický informačný systém. Zároveň sú tieto subjekty povinné pravidelne zabezpečovať aktualizáciu tých objektov základnej bázy, za ktoré sú zodpovedné.

K bodu 31

Navrhované ustanovenie spresňuje, akým spôsobom sprístupňuje prevádzkovateľ informácie a údaje zo všetkých súčastí informačného systému geodézie, kartografie a katastra, nielen z katastra nehnuteľností. Ako už bolo uvedené, zovšeobecňuje sa označenie portálu na internetový portál.

K bodu 32

Navrhované ustanovenie spresňuje možnosť odopretia poskytovania informácii a údajov z informačného systému geodézie, kartografie a katastra cez internetový portál prevádzkovateľom. Obmedzenie prístupu z dôvodu bezpečnosti si vyžaduje implementácia smernice 2007/2/ESo INSPIRE.

K bodu 33

Zovšeobecňuje sa označenie portálu spravovaného úradom na internetový portál.

K bodu 34

Navrhované ustanovenie spresňuje, ktorý predpis rieši poskytovanie informácií z informačného systému katastra nehnuteľností.

K bodom 35 až 37

Navrhované ustanovenie rozširuje okruh priestupkov proti poriadku na úseku geodézie a kartografie o oblasť preberania údajov do základnej bázy pre geografický informačný systém. Zároveň sa zvyšujú pokuty za priestupky, pretože pôvodné pokuty boli veľmi nízke a neboli dostatočne účinné.  V dôsledku navrhovaného termínu účinnosti predkladanej novely zákona uvádzame výšku pokút v euro. Zdôrazňujeme, že zvýšenie súm pokút nesúvisí s prechodom slovenskej meny na euro.

K bodu 38

Navrhované ustanovenie rozširuje priestupky proti poriadku na úseku geodézie a kartografie o oblasť preberania údajov do základnej bázy pre geografický informačný systém.

K bodu 39

Navrhované ustanovenia rozširujú priestupky proti poriadku na úseku geodézie a kartografie o oblasť tvorby tematického informačného systému a poskytovanie informácií z tematického informačného systému pre aktualizáciu a rozširovanie základnej bázy údajov pre geografický informačný systém. Aj keď túto povinnosť ukladalo aj pôvodné znenie zákona, jej dodržiavanie nebolo možné postihovať.

K bodom 40 až 42

Navrhované ustanovenia zvyšujú hornú hranicu výšky pokuty, vzhľadom k tomu, že v praxi čoraz častejšie dochádza k porušovaniu poriadku na úseku geodézie a kartografie zo strany právnických osôb. Ide najmä o neoprávnené využívanie a rozširovanie údajov zo štátnej dokumentácie. Slovenská mena je nahradené európskou menou „euro“, pretože od 1.1.2009 bude v Slovenskej republike zavedená táto mena. Opätovne zdôrazňujeme, že zvýšenie súm pokút nesúvisí s prechodom slovenskej meny na euro.

K bodu 43

Navrhované ustanovenie rozširuje priestupky proti poriadku na úseku geodézie a kartografie o oblasť súčinnosti pri tvorbe základnej bázy pre geografický informačný systém v súlade s predchádzajúcimi ustanoveniami.

K bodu 44

Navrhované ustanovenie rozširuje oblasť, ktorú podrobnejšie upraví úrad všeobecne záväzným predpisom.

K bodu 45

Tento bod obsahuje zoznam preberaných právnych aktov Európskych spoločenstiev a Európskej únie, ktoré tvoria prílohu tohto zákona.

K Čl. II

Navrhuje sa účinnosť 1. februárom 2009.

Schválené uznesením vlády SR dňa 1.10.2008.

Robert Fico

predseda vlády

Slovenskej republiky

Štefan Moyzes

predseda Úradu geodézie,

kartografie a katastra SR